Is é an cuspóir atá ag an Institiúid Eorpach um Nuálaíocht agus Theicneolaíocht (EIT) dul i ngleic le mórdhúshláin shochaíocha trí chumas agus fheidhmíocht nuálaíochta an Aontais Eorpaigh a fheabhsú trí bhíthin chomhtháthú thriantán eolais an oideachas, an taighde agus na nuálaíochta.

Bunaíodh EIT in 2008 le Rialachán (CE) Uimh. 294/2008 (“an Rialachán maidir le EIT”) . Leagtar síos sa Rialachán maidir le EIT an misean, na cuspóirí agus an buiséad a leithdháiltear ar EIT, agus ní mór dó, dá bhrí sin, a bheith ag teacht leis an gClár Réime um Thaighde agus Nuálaíocht is infheidhme.

Sa togra ón gCoimisiún le haghaidh an clár Fís Eorpach a bhunú, an Clár Réime um Thaighde agus Nuálaíocht i gcomhair na tréimhse 2021-2027, leagtar amach an buiséad atá beartaithe do EIT le haghaidh na chéad tréimhse eile mar aon leis an réasúnaíocht a ghabhann leis, a bhreisluach, na réimsí idirghabhála lena mbaineann sé, príomhairíonna na gníomhaíochta atá i gceist leis agus na táscairí feidhmíochta. Sa togra, tá EIT ar cheann de phríomhchodanna an cholúin “Eoraip Nuálaíoch”.

Ní chuireann an clár Fís Eorpach ar fáil, as féin, an bunús dlí chun leanúint d’oibríochtaí EIT amhail ó 2020. Dá bhrí sin, ní mór an Rialachán maidir le EIT a leasú.

Thairis sin, cuireann Airteagal 17 den Rialachán maidir le EIT de cheangal ar an gCoimisiún togra a chur faoi bhráid Pharlaimint na hEorpa agus na Comhairle gach seacht mbliana, togra le haghaidh Clár Oibre Straitéiseach um Nuálaíocht ina leagtar síos na tosaíochtaí straitéiseacha fadtéarmacha agus na riachtanais airgeadais straitéiseacha fhadtéarmacha le haghaidh EIT, togra is ceart a bheith de réir an Chláir Réime um Thaighde agus Nuálaíocht is infheidhme. Cumhdaíonn an Clár Oibre Straitéiseach um Nuálaíocht atá ann faoi láthair an tréimhse 2014-2020 . Ní mór, dá bhrí sin, Clár Oibre Straitéiseach um Nuálaíocht nua le haghaidh EIT i gcomhair 2021-2027 a chur faoi bhráid i dteannta an togra le haghaidh athbhreithniú an Rialacháin maidir le EIT.

An tionscnamh seo atá idir lámha faoi láthair, tá sé d’aidhm leis an Rialachán maidir le EIT a leasú trí é a athmhúnlú agus an Clár Oibre Straitéiseach um Nuálaíocht a ailíniú leis an gclár Fís Eorpach. Cuimsítear ann réimsí tosaíochta nua EIT mar aon lena riachtanais airgeadais. Tá sé d’aidhm leis freisin feabhas a chur ar fheidhmiú EIT agus le linn sin a dhéanamh na ceachtanna a foghlaimíodh sna blianta a d’imigh a thabhairt san áireamh.

Go háirithe, dírítear sa tionscnamh ar dhul i ngleic le saincheisteanna i dtrí phríomhréimse: Ar an gcéad dul síos, tabharfar faoi na dúshláin a bhaineann le samhail chistiúcháin EIT, agus ar an dara dul síos, molfar réitigh d’fhonn méadú a dhéanamh ar thionchar ghníomhaíochtaí oideachais EIT, i.e. cur leis an bhfeasacht faoi bhranda oideachais EIT agus tacú le cumais agus scileanna fiontraíochta agus nuálaíochta in institiúidí ardoideachais. Agus de bhreis air sin, cuideoidh an tionscnamh méadú a dhéanamh ar fhor-rochtain réigiúnach EIT trí PENanna a chomhtháthú níos fearr sna héiceachórais nuálaíochta áitiúla. Leagfar amach sa tionscnamh freisin réimsí tosaíochta na todhchaí le haghaidh PENanna.

Thairis sin, tabharfar aghaidh tríd an tionscnamh ar líon áirithe saincheisteanna teicniúla chun cur le héifeachtacht, éifeachtúlacht agus le comhleanúnachas oibríochtaí EIT. Orthu sin, tá oscailteacht agus trédhearcacht na PENanna, rialachas EIT agus forálacha conarthacha fhoireann EIT.

Na saincheisteanna a sainaithníodh, tabharfar aghaidh orthu trí leasú a dhéanamh ar an Rialachán maidir le EIT agus trí Chlár Oibre Straitéiseach um Nuálaíocht le haghaidh EIT a ghlacadh i gcomhair 2021-2027. An Measúnú Tionchair a rinneadh le haghaidh an togra atá idir lámha, cuireann sé leis an Measúnú Tionchair a rinneadh le haghaidh an chláir Fís Eorpach.